مفتی محمد عبد اللہ ٹونکی

مفتی محمد عبد اللہ ٹونکی مفتی اسلام ،اپنے وقت کی مشہور عالم دین، استاذ العلماء اور جامع منقول و معقول تھے ۔
 ولادت 
مفتی عبد اللہ ٹونکی کے آباءواجدادہند کی ریاست بہار کے رہنے والے تھے ،کافی عرصہ پہلے یہ ریاست ٹونک ( راجستھان) کے محلہ گھورکھپوریوں والا میں منتقل ہو گئے، مفتی صاحب یہیں شیخ صابرعلی صاحب کے گھر 1266ھ /1850ء کوپیدا ہوئے۔
 تعلیم و تربیت 
ابتدائی تعلیم اور حفظ قرآن علمائے ٹونک سے حاصل کی،علامہ فضل حق خیرآبادی ،حکیم سیددائم علی عظیم آبادی کے شاگرد رہے علامہ محمد لطف اللہ علی گڑھی سے علوم عقلیہ کی تحصیل کی ،دورہ حدیث شریف محشی صحیح بخاری علامہ حافظ احمدعلی سہارنپوری سے کیا، تحصیل علوم کے لیے لاہورآکر علامہ فیض الحسن سہارنپوری کی شاگردگی اختیارکی اورادبیات عربی کی تعلیم پائی ،1886ء میں گورنمنٹ اورینٹل کالج سے مولوی فاضل کا امتحان پاس کیا۔

 بیعت و ارادت 
مفتی عبد اللہ امیرملت پیرسیدجماعت علی شاہ محدث علی پوری کے اساتذہ میں بھی شمار ہوتے ہیں امیرملت کے ہاتھ پر بیعت کرکے سلسلہ نقشبندیہ میں داخل ہوئے۔
 علمی مقام 
مفتی صاحب فقہ اسلامی،ادب عربی اورفلسفہ قدیمہ پر عبوررکھتے تھے۔اسلامی قانون اورشرعی تنازعات میں آپ کا فیصلہ سندماناجاتاتھا۔شاعرمشرق ڈاکٹرمحمداقبال نے آپ سے استفادہ کیااورشاگردگی کا شرف پایا۔
مفتی محمد عبد اللہ ٹونکی عربی میں ان کے استاد، شعر و شاعری کی محفلوں میں ان کے ہم جلیس، ان کے بزرگ ہر اعتبار سے واجب الاحترام ، اس کے باوجود بے تکلف دوست بشرطیکہ لفظ دوستی میں تفاوت عمر کا لحاظ رکھ لیا جائے۔علامہ اقبال ان کے درس حماسہ میں باقاعدگی سے شرکت کرتے تھے ۔ مفتی صاحب کے بارے میں کہاکرتے تھے کہ اس ناتواں جسم میں علم و فضل کا اتناذخیرہ ہے کہ کُوزے میں دریابندہونے کی مثل اِن پر صادق آتی ہے۔ آپ عربی میں اشعاربھی لکھاکرتے تھے۔
 تدریسی خدمات 
آپ نے تدریس کا آغازدہلی میں قائم مدرسہ مولانا عبدالرب دہلوی سے کیا ایک عرصہ وہاں پڑھاتے رہے لاہورکے مشہورعلمی ادارے گورنمنٹ اورینٹل کالج کے عربی مدرس سے قائم مقام پرنسپل تک رہے لکھنؤ اورپھرمدرسہ عالیہ کالکتہ میں تشریف لے گئے،وہاں چندسال صدرمدرس کے طورپرعلوم اسلامیہ کی تدریس فرماتے رہے۔آپ تدریس عربی کے اعلیٰ پائے کے مدرس،ناظم وناشراورعربی درسگاہوں کی قدیم تعلیم کے ماہرتھے۔ 
 تصنیفات 
 عقد الدررفی جید نزہۃ النظر
 عجالۃ الراکب فی امتناع کذب الواجب
 حاشیہ میر ایساغوجی
 رسالہ تقلید
 تحریر اقلیدس مترجم
 تعلیقات المفتی علیٰ شرح سلم العلوم
 الکلام الرشیق
 مجموعہ فتاویٰ بنام شرح محمدی 4 جلد
 حاشیہ الأنوار الزاهية في ديوان أبي العتاهية
 وفات 
تقریباً ستر(70)سال کی عمرمیں24صفر 1339ھ/ 7نومبر 1920ء کو انتقال فرماگئے۔آپ کی رحلت سے اہل اسلام عربی زبان کے فاضل اجل،اسلامی شریعت کے ماہر اور کثیرالفوائد شخصیت سے محروم ہو گئے ۔
 حوالہ جات 

زمرہ:1850ء کی پیدائشیں
زمرہ:1920ء کی وفیات
زمرہ:احناف
زمرہ:بریلوی مکتب فکر کی شخصیات
زمرہ:سنی ائمہ
زمرہ:سنی مسلم شخصیات
زمرہ:علماء علوم اسلامیہ
زمرہ:علمائے اہلسنت
زمرہ:ہندوستانی صوفیا
زمرہ:سلسلہ نقشبندیہ